b'\n_START_ARTICLE_\nEileen Gray\n_START_PARAGRAPH_\nKathleen Eileen Moray Gray (8. elokuuta 1878 Enniscorthy, Irlanti \xe2\x80\x93 31. lokakuuta 1976) oli irlantilainen arkkitehti ja huonekalusuunnittelija. H\xc3\xa4nt\xc3\xa4 pidet\xc3\xa4\xc3\xa4n kansainv\xc3\xa4lisen tyylin estetiikan pioneerina.\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nEileen Gray syntyi aristokraattiseen perheeseen pienen Enniscorthyn kaupungin l\xc3\xa4hell\xc3\xa4 Kaakkois-Irlannissa. H\xc3\xa4n oli nuorin viidest\xc3\xa4 lapsesta. Perhe oli varakas ja omisti useita taloja. Vanhemmat Eveleen Pounden Gray ja James Maclaren Gray olivat skotlantilais-irlantilaista sukujuurta. Is\xc3\xa4 James Gray oli innokas harrastelijamaalari ja kannusti tyt\xc3\xa4rt\xc3\xa4\xc3\xa4nkin maalaamaan. H\xc3\xa4n kuljetti tyt\xc3\xa4rt\xc3\xa4 mukanaan maalausmatkoilla Italiassa ja Sveitsiss\xc3\xa4, joissa Eileen Gray suunnittelun\xc3\xa4kemys syntyi. P\xc3\xa4\xc3\xa4osan lapsuuttaan Gray asui perheen Irlannin- ja Lontoon-kodeissa_NEWLINE_Is\xc3\xa4ns\xc3\xa4 luvalla h\xc3\xa4n aloitti 1898 kaksikymmenvuotiaana opiskelun Slade School of Fine Art -taidekoulussa, jossa h\xc3\xa4n opiskeli maalausta. H\xc3\xa4n oli koulun ensimm\xc3\xa4isi\xc3\xa4 naisoppilaita. Ilmoittautuessaan h\xc3\xa4n tutustui Jessie Gaviniin ja Kathleen Bruceeen._NEWLINE_Is\xc3\xa4ns\xc3\xa4 kuolinvuonna 1900 Eileen Gray k\xc3\xa4vi \xc3\xa4itins\xc3\xa4 kanssa ensimm\xc3\xa4isell\xc3\xa4 Pariisin-matkallaan Pariisin maailmann\xc3\xa4yttelyss\xc3\xa4 ja muutti pian sen j\xc3\xa4lkeen Pariisiin Sladen koulun aikaisten yst\xc3\xa4viens\xc3\xa4 Gavinin ja Brucen kanssa. H\xc3\xa4n jatkoi opintojaan Acad\xc3\xa9mie Julianissa ja Acad\xc3\xa9mie Colarossissa. 1905 h\xc3\xa4n asettui Lontooseen \xc3\xa4itins\xc3\xa4 sairastuttua ja kokeili opintojen jatkamista Sladessa._NEWLINE_Gray palasi Pariisiin 1906 ja asettui asumaan huoneistoon, jossa h\xc3\xa4n asui l\xc3\xa4hes koko ty\xc3\xb6ik\xc3\xa4ns\xc3\xa4. H\xc3\xa4n teki monet vuodet japanilaisia lakkat\xc3\xb6it\xc3\xa4 mutta sairastui lakasta. H\xc3\xa4n jatkoi silti ty\xc3\xb6skentely\xc3\xa4 ja asetti t\xc3\xb6it\xc3\xa4\xc3\xa4n esille ensi kerran 35-vuotiaana, ja menestys oli kohtalainen._NEWLINE_Ensimm\xc3\xa4isen maailmansodan puhjetessa 1914 Eileen Gray muutti ty\xc3\xb6toverinsa Sugawaran kanssa Lontooseen, mutta menestys siell\xc3\xa4 ei ollut erikoinen, ja he turvautuivat Grayn perheen taloudelliseen tukeen. Sodan l\xc3\xa4hestyess\xc3\xa4 loppua he palasivat Pariisiin, jossa Gray sai teht\xc3\xa4v\xc3\xa4kseen er\xc3\xa4\xc3\xa4n huoneiston sisustamisen. Sisustus her\xc3\xa4tti muutamien taidekriitikkojen huomiota, ja sit\xc3\xa4 pidettiin omintakeisena ja nykyaikaisen ylellisen asumistyylin mukaisena. _NEWLINE_Menestyksen kannustamana Gray perusti pienen gallerian t\xc3\xb6ittens\xc3\xa4 esittelyyn ja myyntiin._NEWLINE_Vastoink\xc3\xa4ymisi\xc3\xa4kin seurasi, mutta h\xc3\xa4n jatkoi suunnittelua ja sai kiitosta Le Corbusierilta ja arkkitehti Robert Mallet-Stevensilta. Noihin aikoihin h\xc3\xa4n alkoi keskitty\xc3\xa4 arkkitehtuuriin ja huonekalusuunnitteluun. H\xc3\xa4n suunnitteli asuintaloja ja suurempia rakennuksia ja suunnitteli niihin usein my\xc3\xb6s huonekalut. H\xc3\xa4n alkoi saada asemaa vakiintuneena suunnittelijana ja arkkitehtina. _NEWLINE_1920\xe2\x80\x931930-luvun vaihteen molemmin puolin Gray oli mukana tunnettujen j\xc3\xa4senten muodostamassa Union des Artistes Modernessa mutta alkoi sitten erist\xc3\xa4yty\xc3\xa4 ja j\xc3\xa4tt\xc3\xa4ytyi seurael\xc3\xa4m\xc3\xa4st\xc3\xa4. H\xc3\xa4n suunnitteli itselleen uuden asunnon Tempe \xc3\xa0 Paillaan opiskeltuaan arkkitehtuuria nelj\xc3\xa4 vuotta ja asui ja ty\xc3\xb6skenteli siell\xc3\xa4. 1937, h\xc3\xa4n suostui avustamaan Le Corbusieria t\xc3\xa4m\xc3\xa4n paviljongin suunnittelussa Pariisin n\xc3\xa4yttelyyn 1927, ja Gray asetti n\xc3\xa4ytteille oman lomakeskussuunnitelmansa. _NEWLINE_Toisen maailmansodan puhjettua h\xc3\xa4n asui ensimm\xc3\xa4isen sotavuoden kotonaan mutta joutui sitten siirtym\xc3\xa4\xc3\xa4n sis\xc3\xa4maahan. Sodan j\xc3\xa4lkeen h\xc3\xa4n totesi, ett\xc3\xa4 h\xc3\xa4nen asuntonsa Saint-Tropez\xe2\x80\x99ssa, jossa h\xc3\xa4nen arvo-omaisuutensa oli, oli r\xc3\xa4j\xc3\xa4ytetty ja Tempe \xc3\xa0 Pailla ry\xc3\xb6stetty._NEWLINE_Sodan j\xc3\xa4lkeen Gray palasi Pariisiin ja vietti hyvin erist\xc3\xa4ytyv\xc3\xa4\xc3\xa4 el\xc3\xa4m\xc3\xa4\xc3\xa4. Lukuun ottamatta muutamia l\xc3\xa4heisi\xc3\xa4 naisyst\xc3\xa4vi\xc3\xa4 h\xc3\xa4n ei juuri tavannut muita ihmisi\xc3\xa4. Silloin t\xc3\xa4ll\xc3\xb6in h\xc3\xa4n aloitti uuden ty\xc3\xb6n, mutta ei mit\xc3\xa4\xc3\xa4n merkitt\xc3\xa4v\xc3\xa4mp\xc3\xa4\xc3\xa4, ja h\xc3\xa4n j\xc3\xa4i l\xc3\xa4hes unohduksiin. 70-vuotiaana h\xc3\xa4n alkoi sokeutua ja kuuroutua, mutta viel\xc3\xa4 80-vuotiaana h\xc3\xa4n kunnosti vanhasta maatilarakennuksesta itselleen kes\xc3\xa4asunnon, jonne h\xc3\xa4n muutti ja jatkoi siell\xc3\xa4 ty\xc3\xb6skentely\xc3\xa4. _NEWLINE_V\xc3\xa4h\xc3\xa4n ennen Grayn kuolemaa h\xc3\xa4nen t\xc3\xb6it\xc3\xa4\xc3\xa4n oli esill\xc3\xa4 Lontoossa, ja yleis\xc3\xb6 oli hyvin l\xc3\xa4mpim\xc3\xa4sti kiinnostunut niist\xc3\xa4. H\xc3\xa4n kuoli 98-vuotiaana Pariisin-asunnossaan. Vasta kuolemansa j\xc3\xa4lkeen Gray on saanut osakseen todellista arvostusta.\n_START_SECTION_\nMaine kasvaa\n_START_PARAGRAPH_\nVuonna 1924 Gray alkoi yhdess\xc3\xa4 romanialaisen miesarkkitehti Jean Badovicin kanssa suunnitella taloa E-1027 Etel\xc3\xa4-Ranskan Roquebrune-Cap-Martiniin l\xc3\xa4helle Monacoa. Kirjain E tunnuksessa tarkoitti Eileeni\xc3\xa4, 10 Jeania (J on aakkosten kymmenes kirjain) 2 Badovicia, ja 7 Gray. E-1027 oli L:n muotoinen tasakattoinen talo, jonka ikkunat olivat koko sein\xc3\xa4n korkuiset, sis\xc3\xa4ll\xc3\xa4 oli kierreportaat vierashuoneeseen, ja se oli samalla sek\xc3\xa4 avoin ett\xc3\xa4 kompakti. Gray suunnitteli huonekalut ja yhteisty\xc3\xb6ss\xc3\xa4 Badovicin kanssa rakennuksen. Sinne suunniteltuja huonekaluja ovat py\xc3\xb6re\xc3\xa4 lasip\xc3\xb6yt\xc3\xa4 E-1027 ja Bibendum-nojatuoli, jotka olivat saaneet innostuksensa Marcel Breuerin kokeiluista Bauhausissa. Rakennus teki suuren vaikutuksen Le Corbusieriin, ja h\xc3\xa4n rakensi sen taakse oman loma-asunnon. Le Corbusier teki rakennukseen muutamia v\xc3\xa4rikk\xc3\xa4it\xc3\xa4 muraaleja. Vaikka Gray oli riemuissaan siit\xc3\xa4, ett\xc3\xa4 Corbusier piti talosta, h\xc3\xa4n oli pettynyt muraaleihin, jotka tuhosivat seinien voimakkaan minimalismin._NEWLINE_Talo on ollut pitk\xc3\xa4\xc3\xa4n huonolla hoidolla, mutta Ranskan valtio on suunnitellut sen kunnostamista, sill\xc3\xa4 se on nimetty kuuluvaksi ranskalaisiin kulttuurimonumentteihin. Huvilan ostivat 1999 Ranskan valtio ja Roquebrune Cap Martin in kaupunki. _NEWLINE_Bibendum-tuoli ja E-1027-p\xc3\xb6yt\xc3\xa4 otettiin er\xc3\xa4\xc3\xa4n lehtiartikkelin j\xc3\xa4lkeen uudelleen tuotantoon 1968, ja niist\xc3\xa4 tuli moderneja klassikkoja. Irlannin kansallismuseo osti 2002 Grayn arkiston ja h\xc3\xa4nen ty\xc3\xb6ns\xc3\xa4 saivat pysyv\xc3\xa4n n\xc3\xa4yttelytilan Dublinisa Collins Barracksisa.Ker\xc3\xa4ilij\xc3\xb6iden kiinnostus on nostanut h\xc3\xa4nen suunnittelemiensa esineiden hinnat pilviin.'